Foto’s: Brand by Bloem-hospitaalDie brand het teen 01:45 in die kombuis van die Nasionale Hospitaal ontstaan. Foto: Verskaf Talle pasiënte moes Maandag uit ŉ Bloemfonteinse hospitaal verwyder word toe ŉ brand daar uitgebreek het. Mondli Mvambi, woordvoerder van die departement van gesondheid in die Vrystaat, het gesê die brand het teen 01:45 in die kombuis van die Nasionale Hospitaal ontstaan. “Die brand het daarna na ander dele van die hospitaal versprei. Die oorsaak van die brand en die omvang van die skade moet nog vasgestel word,” het Mvambi gesê. Butana Komphela, LUR vir gesondheid, het dr. Mahmoud Malek, die hospitaal se uitvoerende hoof, geloof vir sy vinnige optrede om die veiligheid van pasiënte en die publiek te verseker terwyl die brandweer en nooddienste gou daarin kon slaag om die brand onder beheer te bring. Geen ernstige beserings is aangemeld nie. Van die pasiënte wat na aan die kombuis was, is na die Pelonomi-hospitaal geneem vir waarneming.